24. schôdza NR SR - 1.deň - B. popoludní
Dátum: 2017-12-05
Poslanec: Vašečka, Richard (OĽANO)
Druh vystúpenia: Vystúpenie v rozprave

316. Vážený pán predsedajúci, kolegyne, kolegovia, zaznelo pred chvíľou, že vraj my z opozície, ktorí sme zvolávali túto schôdzu, že sme nejaký zarazení. No, sme zarazení v tom slova zmysle, že je skoro 9 hodín od začiatku rozpravy a ja ako zástupca klubu sa dostávam až teraz k slovu, a keďže sme nechceli porušovať rokovací poriadok a vykrikovať ako niektorí z vás a niektorí z vás naozaj absolútne nevhodne, tak sme čakali na tú príležitosť. Takže nech sa páči, ideme do rozpravy, môžme teda debatovať. Naozaj je ale potom na úvahu, a spomínal to napríklad aj podpredseda Bugár, o tom, že v tejto veci by sa malo pamätať na novelu rokovacieho poriadku, aby sme tu nemali takéto zrežírované divadlá, ale aby naozaj mali možnosť sa politické a poslanecké kluby vyjadriť a potom aby išla rozprava. Takisto pokladám za absolútne neprípustné, a to nie ako poslanec, ale najmä ako chlap, aby pán Blaha sa takým spôsobom správal k pani podpredsedníčke Nicholsonovej. Ja vám poviem úprimne, ja ani neviem, čo si mám o tom myslieť, lebo v mojom svete sa takto chlapi k ženám nesprávajú. Ja sa za to naozaj hanbím. Ďalšia vec. Celý čas to divadlo, ako to pomenovala pani poslankyňa Dubačová, tu ide v takom zvrátenom poradí, akoby sme odvolávali pána poslanca Rajtára alebo pána Sulíka, alebo Igora Matoviča, ale o tom to nie je. Ešte raz, znova a chcem tým začať svoje vystúpenie, prerokovávame návrh na vyslovenie nedôvery Robertovi Kaliňákovi. Uvedomujete si, že ten návrh je len formálny, pretože on tú dôveru už dávno nemá ani u vlastných a ja tu nechcem citovať to, čo už bolo povedané z rôznych strán. Možno by som spomenul, Marek Maďarič alebo ďalší. Ale tú nedôveru on už dávno nedá, teda resp. tú dôveru už dávno nemá. Ale toto je formálny proces, ktorý má prebiehať a máme sa venovať tlači 800, ktorá hovorí o vyslovení nedôvery Robertovi Kaliňakovi, poverenému riadením ministerstva vnútra. Aby som nebol len nejaký negativistický, aj keď od opozície sa čaká, že bude kritická, tak Robert Kaliňák je určite človek veľmi schopný. Bolo spomínané mnoho čísel, mnoho vecí, Jaro Baška tu hovoril o tom, ako pomáha hasičom. No ale veď preto ho neodvolávame, prepánajána, veď my si nemyslíme, že nejaký človek je učinený diabol, ale preto, lebo má niesť nejakú morálnu a nejakú politickú zodpovednosť. A napriek tomu, že nie je neschopný, tak je určite nedôveryhodný, a preto mu chceme vysloviť nedôveru. Keď sa pozreme na celú spoločnosť, tak takéto zotrvávanie napriek všetkému, zarputilé zotrvávanie alebo ponechávanie takéhoto človeka vo funkcii má naozaj zhubný vplyv na spoločnosť. Veď čo si ľudia môžu myslieť? Áno, potom sa tu objavia rôzne emotívne prejavy, ale to je preto, lebo ak, ja som to už raz hovoril v rozprave, to je, ako keď ide povodeň a narazí na nejakú lávku, na nejaký most, tak všetka tá špina sa tam zadrží, ale je tam preto, lebo to tam proste blokuje. Lebo jednoducho to zavadza. Keby Robert Kaliňák bol abdikoval, keby ho bol Robert Fico odvolal, tak ako to robil pri mnohých ministroch, tak k takýmto veciam sme sa vôbec nemuseli dostať. Niekto tu hovoríte, že to je rekord, tretíkrát. No však ale, áno, to je nenormálne, že už tretíkrát odvolávame Roberta Kaliňáka, uvádzame vážne dôvody, a stále nič. Pri iných ministroch už boli dávno dole. Spomeňme si pár mesiacov dozadu. Ešte sme ani nestihli zvolať mimoriadnu schôdzu na vyslovenie nedôvery ministrovi Plavčanovi, stačila poriadna a profesionálna robota Veroniky Remišovej a ďalších a zverejniť to a pán premiér už dal najavo ministrovi, že sa má porúčať. A teraz pán Kaliňák, keď tu vystupoval, tak čítal zo SME-čka, myslím, že to bolo stade, tak ja si tiež dovolím taký citát z článku, ktorý som dnes čítal. Ako na ilustráciu, aby sme si boli fifty-fifty, že keď on uvádza ako zdroj nejaké komentáre v novinách, budiš, to je práca novinárov, tak ak ja uvediem. O tom, ako Robert Kaliňák znepokojený podľa toho článku volal zo Spojených štátov amerických, že - to bolo nutné odvolávať toho Plavčana? A bol tam taký komentár, že tí, ktorí to počuli, že neboli si istí toho telefonátu, kto je koho šéfom. A teraz, čo mám z toho vyvodzovať? Že to napísali v novinách, lebo tak to argumentoval pred chvíľou Robert Kaliňák, keď tu stal. A naozaj je to podozrivé, že SNS okamžite, Plavčan dole, ale Kaliňák ani na ixtý pokus v žiadnom prípade, hoci bol s ním už problém pri zostavovaní vlády úplne jasne. Koaliční partneri s tým mali problém. Ale ja si myslím, že Robert Kaliňák je naozaj špeciálny prípad a že slúži ako taký nárazník pre Roberta Fica, nárazník pre Roberta Fica, pretože ak by nemal Roberta Kaliňáka, tak najbližšie by to dorážalo už na neho. A ja si myslím, že skutočne v tejto kauze nie je zodpovedný len, v týchto kauzách, v tomto prípade nie je zodpovedný len Robert Kaliňák, ale na prvom mieste Robert Fico. Otázka je, či je slobodný. Aj tá jeho neobvyklá zaangažovanosť, ktorú z procedurálneho hľadiska síce vítam, hovorí o tom, že je to niečo zvláštneho. Zubami-nechtami bránite Roberta Kaliňáka a hovoríte o číslach, hovoríte o úspechoch polície. On sám to hovoril niekoľkokrát. Tuším štyrikrát sa zapojil do rozpravy, opravte ma. (Odmlčanie sa rečníka.) Páni podpredsedovia. A problém nielen, že sa zubami-nechtami bránia, lebo tak to by som očakával od koalície, že bude brániť svojho ministra, ale útočia. To znamená znova a ja namietam proti tomu. My tu nie sme preto, aby sme riešili poslancov SaS-ky, OĽANO, SME - RODINA, kohokoľvek, ale preto, aby sme riešili človeka, ktorý je poverený vedením ministerstva vnútra. To znamená človek, ktorý dostal mandát v exekutíve a my ho tu máme hodnotiť. A vôbec si nemyslím to, že vylievame nejaké vedrá špiny. Áno, prišlo k nejakému stretu, zaiskreniu a emocionálne veci, ale aj predloženie návrhu, odôvodnenie návrhu, boli tam uvedené fakty. (Reakcia z pléna.) Ja som zatiaľ ešte neopakoval, nehnevaj ma. Ja sa ani opakovať teda nebudem, ale uviedol by som tri konkrétne veci, ktoré podľa mňa ani veľmi spomenuté neboli. Prvá je Žilina, Klientske centrum. V meste Žilina máme mestské Klientske centrum, ktoré funguje veľmi dobre. Som veľmi rád, viackrát som si tam vybavoval nejaké doklady, občiansky, vodičský, pas, fajn. Ale čo sa stalo teraz, že klientske centrum, ktoré teda bolo najprv zakúpené a spustené pod vedením ministerstva vnútra, tak prvá vec, poviem, veľmi praktická, veľmi nevhodne umiestnené. Mestské klientske centrum na magistráte je naozaj len, tak obrazne, pár metrov, pár minút od stanice, od železničnej a od autobusovej. Toto je peši pre ľudí, ktorí by buď nepoužili MHD, alebo nemali auto, 30 až 40 minút peši. Viem, že ľudia na to veľmi frflú. Je to nevyhovujúce aj pre tých úradníkov nie preto, že by boli nejakí pohodlní, lebo ani doteraz možno nesídlili v pohodlných priestoroch, ale je to nevhodné na ich prácu. Ale za tým všetkým, a to sme uviedli na tlačovke, nebudem tie čísla opakovať, znova boli konkrétne podozrenia o tom, že táto budova sa dala zohnať za oveľa lacnejšie peniaze celá, alebo prípadne sa mala kúpiť nejaká vhodnejšia, ktorá by bola lepšia na prácu. Čiže kauza Klientskeho centra v Žiline je pre mňa veľký tieň podozrenia na ministerstvo vnútra, teda aj na ministra Kaliňáka, ktorý to bránil. Druhá vec s tými pokutami, korekciami. Čo znamená slovo korekcia? Korektnosť znamená správnosť. To znamená, keď niečo korigujem, to znamená, že to nie je správne. Čiže bez ohľadu na to, že môžme sa baviť, a pán minister sa to pokúšal vysvetľovať, tak bolo niečo nesprávne. Takže netvárte sa, že korekcia, to je pochvala. A po tretie. Pred niekoľkými týždňami som bol s kolegom, s jedným kolegom z SNS v relácii a v prvej časti relácie vystupoval práve pán minister Robert Kaliňák a bol som priamo prítomný pri tom, lebo som už stál v štúdiu a čakal som, kedy prídeme na rad, a pán minister na záver veľmi tak šarmantne povedal, tak heknite môj občiansky preukaz. Ja osobne si myslím, že to bolo zľahčovanie situácie a veľmi rýchlo sa ukázalo, že tá situácia je naozaj dosť vážna na to, aby sa tak zľahčovala. My, asi to od nás neočakávate, tak ako pán Tomáš hovoril, že nebolo prekvapením, že budete hlasovať proti tomu návrhu, a teda za dôveru, tak asi nie je prekvapenie, že my budeme hlasovať za tento návrh, teda za vyslovenie nedôvery. A na tie odkazy, ktoré hovoril pán premiér, že vyhrajte voľby. Tak ja vám odkazujem, že veríme, že voľby vyhráme. Teda tie v 2020, ak dovtedy táto vláda dožije. Ale chceme povedať, že my sme už voľby vyhrali. Teraz tie župné. A dúfam, že vyhráme aj tie ďalšie, ale nie preto, aby sme vyhrali my, ale preto, aby vyhralo Slovensko. Ďakujem.